Mans vas, in hof ná Maselspoort-bakleiery‘n Skermgreep uit die video op sosiale media. Drie Vrystaatse mans is Woensdag in hegtenis geneem in verband met ŉ onlangse bakleiery by die Maselspoort-vakansieoord wat sedertdien in ŉ rasseherrie ontaard het. Johan Nel (33) en Jan Stephanus van der Westhuizen (47) het ná hul inhegtenisneming vroeër vandag in die Bloemfonteinse landdroshof op aanklag van aanranding en crimen injuria verskyn voordat hulle op waarskuwing vrygelaat is. Die twee mans – onderskeidelik van Bothaville en Brandfort – moet weer op 25 Januarie in die hof verskyn. ŉ Derde man van Bloemdal in Bloemfontein is kort ná 12:00 in hegtenis geneem nadat hy hom na bewering aan die polisie oorgegee het. Dié man word deur aanklagte van poging tot moord in die gesig gestaar, sê brig. Motantsi Makhele, polisiewoordvoerder. ‘n Skermgreep uit die video op sosiale media. Hy sal Donderdag in die hof verskyn en bly tot dan in aanhouding. Die inhegtenisnemings volg ná ’n bakleiery met twee tienerseuns by ’n swembad by Maselspoort op Kersdag. ŉ Video van die voorval is wyd op sosiale media versprei en word deur die regering as ŉ rassevoorval bestempel. In die video kan gesien word hoe die drie wit volwasse mans en twee swart seuns in ŉ onderonsie betrokke is. Daar kan in die video op sosiale media onder meer gesien word hoe ŉ wit man aan ŉ swart seun in ŉ swart swembroek in ŉ swembad klap. Die seun probeer dan die man tevergeefs die water intrek voordat hy uitklim. Hy word dadelik weer deur die man die water ingestamp. ŉ Tweede wit man gryp dan die ander swart seun in ŉ wit swembroek om die nek en wurg hom. Die seun in die swart swembroek klim dan uit die water en takel die man van agter. Die man val op die ou end in die water. ŉ Derde wit man met ŉ sigaret in die hand kom dan van die kant af aangestap en gryp die seun in die wit swembroek aan sy kop. Die presiese aanloop tot die bakleiery is nie duidelik nie, maar volgens die tieners se pa is daar baklei oor die gebruik van die swembad. Ander vakansiegangers sê weer die tienerseuns het een van die mans se kleuterdogtertjie in die water gestamp waarna “alle hel losgebars het”.